**รายการ “รัฐสภาของเรา”**

**ตอน “โดนัลด์ ทรัมป์: ผู้นำสายเหยี่ยวคนใหม่ของสหรัฐกับอาเซียนและไทย”**

**วันพุธที่ ๑๖ พฤศจิกายน ๒๕๕๙**

**เวลา ๑๒.๐๐ – ๑๓.๐๐ น.**

**ทางสถานีวิทยุโทรทัศน์รัฐสภา FM ๘๗.๕**

\_\_\_\_\_\_\_\_\_\_\_\_\_\_

**โดย นายสมภพ ศิริธนานุกูลวงศ์**

**นิติกรชำนาญการ**

**สำนักการประชุม สำนักงานเลขาธิการสภาผู้แทนราษฎร**

**I. เกริ่นนำ**

เมื่อสัปดาห์ก่อนมีข่าวใหญ่ในหน้าหนังสือพิมพ์บ้านเราและในต่างประเทศถึงขนาดหนังสือพิมพ์บางฉบับพาดหัวข่าวว่าช็อกโลกเกี่ยวกับผลการเลือกตั้งประธานาธิบดีสหรัฐเมื่อวันที่ ๘ พฤศจิกายน ๒๕๕๙ ซึ่งท่านผู้ฟังคงพอจะทราบผลกันไปแล้วว่านายโดนัลด์ จอห์น ทรัมป์ (Donald John Trump) ผู้ชิงชัยตำแหน่งประธานาธิบดีจากพรรครีพับบลิกัน (Republican Party) ได้รับชัยชนะเหนือคู่แข่งคือนางฮิลราลี คลินตัน (Hillary Clinton) ผู้แทนจากพรรคเดโมแครต (Democratic Party) โดยนายทรัมป์ได้รับคะแนนคณะ ผู้เลือกตั้งหรือ Electoral Vote ซึ่งจะต้องไปทำหน้าที่ออกเสียงลงคะแนนเลือกนายทรัมป์ในมลรัฐของตนอีกครั้งในวันที่ ๑๙ ธันวาคม ๒๕๕๙ นี้ จำนวน ๓๐๖ เสียง ซึ่งผ่านเกณฑ์ตามที่รัฐธรรมนูญของสหรัฐกำหนดไว้ว่าต้องได้คะแนนเสียงของคณะผู้เลือกตั้งไม่น้อยกว่า ๒๗๐ เสียง ส่วนนางฮิลราลีได้รับคะแนนอยู่ที่ ๒๓๒ เสียง อย่างไรก็ตาม เมื่อไปดูผลคะแนนความนิยมของประชาชนหรือ Popular vote พบว่าคะแนนที่ประชาชน ทั่วประเทศตัดสินใจเลือกนางฮิลราลีกลับมากกว่านายทรัมป์เล็กน้อย คือนางฮิลลารีได้รับคะแนนนิยมร้อยละ ๔๗.๗๕ ส่วนนายทรัมป์ได้รับร้อยละ ๔๗.๓๐ ห่างกันเพียงหลักแสนคนเท่านั้น เรียกได้ว่าคะแนนความนิยมจากประชาชนต่อทั้งสองท่านสูสีกันมาก สำหรับตำแหน่งว่าที่รองประธานาธิบดีสหรัฐคนใหม่คือนายไมค์ เพนซ์ (Mike Pence) วัย ๕๗ ปี นักการเมืองและผู้ว่าการรัฐอินเดียน่า

 เมื่อกล่าวถึงวันเลือกตั้งประธานาธิบดีสหรัฐก็ขอเรียนเป็นเกร็ดข้อมูลให้กับท่านผู้ฟังสักเล็กน้อยว่าตามรัฐธรรมนูญของสหรัฐอเมริกานั้นได้กำหนดว่าวันเลือกตั้งประธานาธิบดีจะต้องตรงกับวันอังคารถัดจาก วันจันทร์แรกของเดือนพฤศจิกายนของทุก ๆ ๔ ปี ซึ่งหมายความว่าวันที่จะมีการเลือกตั้งประธานาธิบดีได้เร็วที่สุดคือวันอังคารที่ ๒ พฤศจิกายน และอย่างช้าที่สุดก็จะเป็นวันอังคารที่ ๘ พฤศจิกายน ดังเช่นกรณีที่เกิดขึ้นในการเลือกตั้งประธานาธิบดีสหรัฐปีนี้

มีเกร็ดเกี่ยวกับการเลือกตั้งสหรัฐอีกประการคือสัญลักษณ์รูปสัตว์ของพรรคเดโมแครตคือลา (donkey) กับสัญลักษณ์ของพรรครีพับลิกันเป็นรูปช้าง (elephant) มีที่มาตั้งแต่สมัยเลือกตั้งประธานาธิบดี คนที่ ๗ เมื่อปี พ.ศ. ๒๓๗๑ (ค.ศ. ๑๘๒๘) ซึ่งประธานาธิบดีแอนดูรว์ แจ็กสัน (Andrew Jackson) ใช้สโลแกนหาเสียงในสมัยนั้นว่า Let’s the people rule มอบอำนาจให้แก่ประชาชนในการปกครอง ซึ่งฝ่ายตรงข้ามกับประธานาธิบดีแจ็กสันเรียกเขาว่าลาอันเป็นคำเปรียบเปรยว่าเป็นคนโง่ (jackass or a stupid person) แต่แจ็กสันกลับชอบเพราะความจริงแล้วลาเป็นสัตว์ที่ฉลาด อดทน และแข็งแรงมากจึงใช้เป็นสัตว์พาหนะ ประธานาธิบดีแจ็กสันจึงได้นำสัญลักษณ์รูปลานี้มาใช้ในการหาเสียงเลือกตั้ง ซึ่งต่อมานักวาดการ์ตูนชื่อว่านายโธมัส นาสท์ (Thomas Nast) ได้นำเอารูปลานี้มาเขียนการ์ตูนล้อเลียนในหนังสือพิมพ์และได้กลายเป็นสัญลักษณ์ของพรรคเดโมแครตในที่สุด ส่วนสัญลักษณ์รูปช้างของพรรครีพับลิกันนั้นเกิดขึ้นในปี พ.ศ. ๒๔๑๗ (ค.ศ. ๑๘๗๔) โดยฝีมือของนายนาสท์เช่นกันโดยได้วาดรูปการ์ตูนล้อเลียนพรรครีพับลิกันเป็นรูปช้างและกลายเป็นสัญลักษณ์ของพรรคนี้อย่างที่เห็นกัน

**II. ประวัติประธานาธิบดีสหรัฐอเมริกา คนที่ ๔๕**

 นายโดนัลด์ จอห์น ทรัมป์ (Donald John Trump) เกิดเมื่อวันที่ ๑๔ มิถุนายน พ.ศ. ๒๔๘๙ (ค.ศ. ๑๙๔๖) หรือในช่วงหลังสงครามโลกครั้งที่ ๒ จบลงใหม่ ๆ ซึ่งเรียกกันว่ายุค “เบบี้บูม” (baby boom) ที่นครนิวยอร์ก ปัจจุบันนายทรัมป์มีอายุ ๗๐ ปีเต็ม ซึ่งถือว่าเขาเป็นประธานาธิบดีที่มีอายุมากที่สุดในบรรดา ผู้ที่เข้ารับตำแหน่งประธานาธิบดีเป็นสมัยแรก โดยมากกว่าประธานาธิบดีโรนัลด์ เรแกน (Ronald Reagan) ซึ่งชนะการเลือกตั้งเป็นประธานาธิบดีในวัย ๖๙ ปี เมื่อปี ค.ศ. ๑๙๘๐ นอกจากนี้ นายทรัมป์ยังเป็นประธานาธิบดีคนที่สองต่อจากประธานาธิบดีธีโอดอร์ รูสเวลต์ (Theodore Roosevelt) (ประธานาธิบดีคนที่ ๒๖) ซึ่งมีถิ่นกำเนิดที่นครนิวยอร์ก (New York City)

นายทรัมป์ถือเป็นมหาเศรษฐีนักธุรกิจและพิธีกรรายงานโทรทัศน์ที่พลิกบทบาทมาเป็นนักการเมือง ทั้ง ๆ ที่ไม่เคยมีประสบการณ์ด้านการเมืองและการทหารมาก่อน ล่าสุดนายทรัมป์ได้ให้สัมภาษณ์ว่าเขาจะขอรับเงินเดือนในตำแหน่งประธานาธิบดีซึ่งปกติจะได้ ๔๐๐,๐๐๐ ดอลลาร์สหรัฐ โดยจะขอรับเพียง ๑ ดอลลาร์สหรัฐเท่านั้นและประกาศด้วยว่าจะเขาไม่ขอลาใช้สิทธิพักร้อน อย่างไรก็ตาม ก็ไม่น่าแปลกใจนักที่นายทรัมป์จะขอรับเงินเดือนเพียง ๑ ดอลลาร์สหรัฐต่อปี เพราะนอกจากเขาจะมีฐานะทางการเงินเป็นถึง มหาเศรษฐีแล้ว ก่อนหน้านี้สหรัฐก็มีประธานาธิบดีอีก ๒ ท่านที่ไม่ยอมรับเงินเดือนโดยได้บริจาคเงินเดือนของตนเองให้แก่องค์กรการกุศล คือ ประธานาธิบดีเฮอร์เบิร์ต ฮูเวอร์ (Herbert Hoover) และประธานาธิบดีจอห์น เอฟ เคนเนดี (John F Kennedy) หรือแม้กระทั่งนายมาร์ก ซักเคอร์เบิร์ก (Mark Zuckerberg) ซึ่งเรารู้จักกันดีในฐานะผู้ร่วมก่อตั้งเฟซบุ๊ก (Facebook) ก็รับเงินเดือนพนักงานบริษัทเฟซบุ๊กเพียง ๑ ดอลลาร์สหรัฐเท่านั้น ซึ่งน้อยที่สุดในบรรดาผู้บริหารหรือซีอีโอ (CEO) ระดับมหาเศรษฐีเช่นนี้

 สำหรับพิธีสาบานตนเข้ารับตำแหน่งประธานาธิบดีคนที่ ๔๕ ของนายทรัมป์นั้น จะจัดขึ้นในวันที่ ๒๐ มกราคม พ.ศ. ๒๕๖๐ (ค.ศ. ๒๐๑๗) ซึ่งเป็นไปตามบทบัญญัติแห่งรัฐธรรมนูญของสหรัฐอเมริกาซึ่งกำหนดไว้ว่าผู้ที่ได้รับเลือกตั้งแม้จะได้รับเลือกเป็นสมัยที่ ๒ ก็จะต้องเข้าทำพิธีสาบานตนเช่นกัน โดยพิธีการดังกล่าว ซึ่งจัดขึ้นในวันที่ ๒๐ มกราคม เริ่มมีมาเมื่อปี พ.ศ. ๒๔๘๐ (ค.ศ. ๑๙๓๗) โดยถือว่าวาระการดำรงตำแหน่ง ๔ ปี ของประธานาธิบดีเริ่มต้นขึ้นในเวลาเที่ยงตรง (noon) ของวันที่ ๒๐ มกราคมนั้นเอง แต่มีข้อยกเว้นอยู่ว่าหากวันที่ ๒๐ มกราคมของปีนั้นบังเอิญตรงกับวันอาทิตย์ ประธานศาลสูงสุด (Chief Justice) ผู้ทำหน้าที่กล่าวคำให้ประธานาธิบดีสาบานตนจะจัดพิธีสาบานตนให้แก่ประธานาธิบดีเป็นการภายในในวันที่ ๒๐ มกราคม แล้วจึงจะจัดพิธีสาบานตนต่อหน้าสาธารณชนอีกครั้งในวันรุ่งขึ้นคือวันจันทร์ที่ ๒๑ มกราคม ซึ่งสำหรับปี ๒๕๖๐ (ค.ศ. ๒๐๑๗) พิธีการนี้จะจัดขึ้นในวันศุกร์ที่ ๒๐ มกราคม

 อันที่จริงแล้วรัฐธรรมนูญสหรัฐอเมริกาบัญญัติไว้เพียงสั้น ๆ ว่าก่อนที่ประธานาธิบดีจะเข้าบริหารประเทศจะต้องสาบานตน (oath or affirmation) เท่านั้น โดยให้มีบุคคลเป็นพยานรู้เห็นตามกฎหมาย แต่เมื่อกาลเวลาผ่านไปหลายร้อยปีก็เกิดประเพณีที่มาพร้อมกับพิธีสาบานตน เช่น ประธานาธิบดีจะกล่าวสุนทรพจน์ต่อสาธารณชน มีการงานเลี้ยงอาหารกลางวันต้อนรับประธานาธิบดีและรองประธานาธิบดีคนใหม่ซึ่งจัดโดยฝ่ายนิติบัญญัติหรือรัฐสภาของสหรัฐ หลังจากนั้นประธานาธิบดีผู้เข้ารับตำแหน่งใหม่จะเดินไปยังทำเนียบขาวผ่านถนนเพนซิเวเนีย (Pennysylvania Avenue) เพื่อรอชมขบวนพาเหรดซึ่งจะมีทั้งทหาร พลเรือน และประชาชนจากทั้ง ๕๐ มลรัฐ รวมทั้ง District of Columbia เข้าร่วมขบวนพาเหรดด้วย

 เมื่อกล่าวถึงวันสาบานตนเข้ารับตำแหน่งประธานาธิบดี เดิมทีเดียวนั้นจะจัดในวันที่ ๔ มีนาคม หรือ ๔ เดือนภายหลังวันเลือกตั้ง ทั้งนี้เป็นเพราะว่าวันที่ ๔ มีนาคม เป็นวันที่รัฐธรรมนูญของสหรัฐปี ค.ศ. ๑๗๘๗ มีผลใช้บังคับโดยสมบูรณ์ภายหลังจากมีมลรัฐที่ให้สัตยาบันครบจำนวนเมื่อวันที่ ๔ มีนาคม พ.ศ. ๒๓๓๒ (ค.ศ. ๑๗๘๙) และได้จัดพิธีการนี้มานับตั้งแต่ปี พ.ศ. ๒๓๓๖ (ค.ศ. ๑๗๙๓) เรื่อยมาจนถึงปี พ.ศ. ๒๔๗๖ (ค.ศ. ๑๙๓๓) จึงได้มีการแก้ไขรัฐธรรมนูญครั้งที่ ๒๐ ในปีดังกล่าวและเปลี่ยนมาเป็นวันที่ ๒๐ มกราคม โดยเริ่มมีผลนับตั้งแต่ปี พ.ศ. ๒๔๘๐ (ค.ศ. ๑๙๓๗) เป็นต้นมา ทั้งนี้ เพื่อร่นระยะเวลาให้สั้นลงแต่ยังคงเพียงพอสำหรับผู้ที่ได้รับเลือกตั้งเป็นประธานาธิบดีที่จะเตรียมตัวเข้าบริหารประเทศต่อจากประธานาธิบดีคนก่อนหน้า

**III. ความสัมพันธ์ไทย-สหรัฐ**

สำหรับประวัติศาสตร์ความสัมพันธ์ไทย-สหรัฐเริ่มต้นเป็นทางการในปี พ.ศ. ๒๓๗๖ (ค.ศ. ๑๘๓๓) ในรัชสมัยพระบาทสมเด็จพระนั่งเกล้าเจ้าอยู่หัว รัชกาลที่ ๓ ซึ่งตรงกับสมัยประธานาธิบดีแอนดูรว์ แจ็กสัน (Andrew Jackson) ซึ่งได้ส่งนายเอดมันด์ โรเบิร์ตส์ (Edmund Roberts) เข้ามาเป็นทูตทูลเกล้าฯ ถวายสิ่งของแด่พระบาทสมเด็จพระนั่งเกล้าเจ้าอยู่หัวซึ่งหนึ่งในนั้นคือดาบฝักทองคำด้ามสลักเป็นรูปนกอินทรีและช้าง ซึ่งพระบาทสมเด็จพระนั่งเกล้าเจ้าอยู่หัวก็ได้พระราชทานสิ่งของตอนแทนหลายอย่าง อาทิ งาช้างและดีบุก สำหรับภารกิจสำคัญของนายโรเบิร์ตส์ ถ้าจะพูดในสมัยนี้ก็คือการเจรจาธุรกิจนั่นเองคือจัดทำสนธิสัญญาทางการค้ากับสยามซึ่งมีชื่อว่าสนธิสัญญาไมตรีและการพาณิชย์ (Treaty of Amity and Commerce) เช่นเดียวกับที่ไทยได้ทำกับอังกฤษมาก่อนหน้านี้ และต่อมาในปี พ.ศ. ๒๓๙๙ ประเทศไทยและสหรัฐอเมริกาจึงได้สถาปนาความสัมพันธ์ทางการทูตต่อกันอย่างเป็นทางการ ฉะนั้น นับถึงปัจจุบัน ไทยจึงมีความสัมพันธ์กับสหรัฐมาแล้วถึง ๑๘๓ ปี

 อย่างไรก็ตาม ความสัมพันธ์ในระดับทางการหรือรัฐต่อรัฐระหว่างไทยกับสหรัฐในช่วงต้นนี้ยังคงมีไม่มากนัก โดยผู้ที่มีบทบาทสำคัญในเวลานั้นคงเป็นคณะบาทหลวงหรือมิชชานารีที่เดินทางเข้ามาเผยแพร่ศาสนาคริสต์ ซึ่งแม้ว่าพระมหากษัตริย์ไทยจะไม่ได้ทรงขัดขวางการเผยแพร่ศาสนา แต่ก็เรียกได้ว่าภารกิจเผยแพร่ศาสนาในไทยของคณะบาทหลวงไม่ได้ประสบผลสำเร็จเท่าใดนัก ถึงกับผู้มีกล่าวว่า “ไม่มีประเทศใดที่มิชชันนารีจะได้รับการต่อต้านการเผยแพร่ศาสนาน้อยที่สุดหรือเกือบจะไม่มีเลยเท่าประเทศไทย แต่ก็ไม่มีประเทศใดที่คณะมิชชันนารีได้รับผลสำเร็จน้อยที่สุดเท่าประเทศไทยเช่นเดียวกัน” อย่างไรก็ตาม บาทหลวงสหรัฐก็มีบทบาทในด้านอื่นด้วยซึ่งส่งผลดีต่อสังคมไทยไม่น้อย คือด้านการศึกษาและการสาธารณสุข เช่น การก่อตั้งโรงเรียนกรุงเทพคริสเตียน พัฒนาการแพทย์สมัยใหม่ การรักษาไข้ทรพิษและอหิวาตกโรค เป็นต้น

 ในระดับประมุขแห่งรัฐหรือสถาบันพระมหากษัตริย์นั้น ประเทศไทยและสหรัฐอเมริกามีความสัมพันธ์ที่ดีต่อกันเรื่อยมา เช่น ในสมัยรัชกาลที่ ๔ ทรงมีพระราชสาส์นไปถึงประธานาธิบดีสหรัฐหลายครั้ง อาทิ พระราชสาส์นถึงประธานาธิบดีเจมส์ บูแคนัน (James Buchanan) (ประธานาธิบดีคนที่ ๑๕ ของสหรัฐ) ซึ่งพระองค์ได้พระราชทานดาบเหล็กกล้าแบบญี่ปุ่นฝักลงรักปิดทองพร้อมพระบรมฉายาลักษณ์ให้กับประธานาธิบดีและยังมีพระราชประสงค์ที่จะพระราชทานช้างให้กับสหรัฐด้วย แต่อย่างไรก็ตาม เนื่องจากสภาพอากาศของสหรัฐไม่เหมาะสมกับการเลี้ยงช้าง ประธานาธิบดีคนถัดมาคือนายอับราฮัม ลินคอล์น (Abraham Lincoln) (ประธานาธิบดีคนที่ ๑๖) จึงได้มีสารตอบแสดงความซาบซึ้งในพระมหากรุณาธิคุณ

ในรัชสมัยพระบาทสมเด็จพระจุลจอมเกล้าเจ้าอยู่หัว รัชกาลที่ ๕ พระองค์ได้ทรงกระชับความสัมพันธ์กับสหรัฐอเมริกาในหลายโอกาส เช่น ในปี พ.ศ. ๒๔๒๒ (ค.ศ. ๑๘๗๙) เมื่อครั้งที่อดีตประธานาธิบดียูลิสซีส เอส แกรนต์ (Ulysses S Grant (ประธานาธิบดีคนที่ ๑๘) เดินทางรอบโลกและแวะผ่านไทย พระองค์ทรงให้การต้อนรับอย่างสมเกียติ นอกจากนี้ ยังทรงเผยแพร่วัฒนธรรมไทยไปยังสหรัฐอเมริกาในหลายโอกาส อย่างเช่นได้พระราชทานเครื่องดนตรีไทยหลายชนิดให้กับสถาบันสมิธโซเนียน (Smithsonian Institution) ซึ่งเป็นสถาบันวิจัย การศึกษาและพิพิธภัณฑ์ มีประธานศาลสูงสุดแห่งสหรัฐเป็นอธิการบดี ครั้นถึงรัชสมัยพระบาทสมเด็จพระมงกุฎเกล้าเจ้าอยู่หัว รัชกาลที่ ๖ พระองค์ทรงเป็นพระมหากษัตริย์ไทยพระองค์แรกที่ได้เสด็จฯ เยือนสหรัฐเมื่อครั้งดำรงพระอิสริยยศเป็นสมเด็จพระบรมโอรสาธิราช สยามมกุฎราชกุมาร เมื่อปี พ.ศ. ๒๔๔๕ (ค.ศ. ๑๙๐๒) รวมถึงพระบาทสมเด็จพระปกเกล้าเจ้าอยู่หัว รัชกาลที่ ๗ พระองค์ได้เคยเสด็จฯ เยือนสหรัฐตั้งแต่ครั้งดำรงพระอิสริยยศเป็นสมเด็จพระเจ้าน้องยาเธอ เจ้าฟ้าประชาธิปก และเมื่อขึ้นครองราชย์แล้วได้เสด็จฯ เยือนสหรัฐและได้พระราชทานพระบรมราชวโรกาสให้ประธานาธิบดีเฮอร์เบิร์ต ฮูเวอร์ (Herbert Hoover) (ประธานาธิบดีคนที่ ๓๑) เข้าเฝ้าฯ ด้วย

 สำหรับพระบาทสมเด็จพระเจ้าอยู่หัว รัชกาลที่ ๘ และพระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ ๙ นั้น คงทราบดีว่าพระองค์เคยประทับอยู่ที่สหรัฐอเมริกาเมื่อครั้งยังทรงพระเยาว์ซึ่งพระบาทสมเด็จพระเจ้าอยู่หัว รัชกาลที่ ๙ ทรงพระราชสมภพที่โรงพยาบาลเมาท์ออเบิร์น เมืองเคมบริดจ์ มลรัฐแมสซาซูเซตส์ ในขณะที่พระบรมราชชนกและพระบรมราชชนนีกำลังทรงศึกษาวิชาการด้านการแพทย์อยู่ที่สหรัฐอเมริกา ปัจจุบันโรงพยาบาลแห่งนี้เป็นศูนย์การแพทย์ และใกล้กันได้มีการจัดสร้าง “จัตรัสพระมหากษัตริย์ภูมิพลอดุลยเดช” เพื่อรำลึกถึงสถานที่ซึ่งพระบาทสมเด็จพระเจ้าอยู่หัว รัชกาลที่ ๙ มีพระบรมราชสมภพโดยแผ่นป้ายจารึกข้อความแสดงถึงความสัมพันธ์อันใกล้ชิดระหว่างชาวเมืองเคมบริดจ์และประชาชนชาวไทย นอกจากนี้ พระบาทสมเด็จพระเจ้าอยู่หัว รัชกาลที่ ๙ พร้อมด้วยสมเด็จพระนางเจ้าฯ พระบรมราชินีนาถ ยังเคยเสด็จฯ เยือนสหรัฐ ๒ ครั้ง เมื่อปี พ.ศ. ๒๕๐๓ (ค.ศ. ๑๙๖๐) และ พ.ศ. ๒๕๑๐ (ค.ศ. ๑๙๖๗) ซึ่งในแต่ละครั้งได้พระราชทานพระราชวโรกาสให้ประธานาธิบดีของสหรัฐเข้าเฝ้าฯ ด้วย คือประธานาธิบดีดไวต์ ดี ไอเซนฮาวร์ (Dwight D. Eisenhower) (ประธานาธิบดีคนที่ ๓๔) และประธานาธิบดี ลินดอน บี จอห์นสัน (Lyndon B. Johnson) (ประธานาธิบดีคนที่ ๓๖) ตามลำดับ ทั้งนี้ พระองค์ได้เสด็จฯ ยังเมืองต่าง ๆ ของสหรัฐ อาทิ ฮาวาย ลอสแอนเจลิส เวอร์จิเนีย นิวยอร์ก และรัฐสภาสหรัฐได้ถวายพระเกียรติให้พระองค์อย่างสูงสุดโดยพระองค์ทรงกล่าวถ้อยแถลงต่อที่ประชุมร่วมของสภาคองเกรสซึ่งถือว่าเป็นการทำที่ให้เกียรติแด่ผู้ที่มีความสำคัญสูงสุดเท่านั้น จึงสะท้อนให้เห็นถึงการยอมรับอย่างสูงของสหรัฐที่มีต่อสถาบันพระมหากษัตริย์ของไทยและความสัมพันธ์อันแนบแน่นระหว่างทั้งสองประเทศที่มีมาอย่างยาวนาน

**IV. อาเซียนและไทยต่อชัยชนะของทรัมป์**

ก่อนที่จะกล่าวถึงท่าทีของผู้นำอาเซียนและไทยต่อนายทรัมป์ จะขอย้อนไปกล่าวถึงนโยบายหลัก ๆ ที่นายทรัปม์ได้หาเสียงไว้ว่าเขาตั้งใจจะทำอะไรบ้างเมื่อได้รับเลือกให้เป็นประธานาธิบดี เช่น ด้านการค้า นายทรัมป์จะทบทวนความตกลงเขตการค้าเสรีอเมริกาเหนือ (North American Free Trade Agreement - NAFTA) เพื่อปกป้องผลประโยชน์ของสหรัฐเพราะเขามองว่าข้อตกลงเขตการค้าเสรีเหล่านี้เป็นสิ่งที่ก่อปัญหาให้แก่สหรัฐเพราะถูกชาติสมาชิกอื่นเอาเปรียบและในที่สุดส่งผลให้เศรษฐกิจของสหรัฐย่ำแย่ การถอนตัวออกจากความตกลงหุ้นส่วนทางเศรษฐกิจภาคพื้นแปซิฟิกหรือข้อตกลง TPP (Trans-Pacific Partnership) ซึ่งรัฐบาลโอบามาพยายามผลักดันให้เกิดข้อตกลงการค้านี้กับประเทศรอบมหาสมุทรแปซิฟิกซึ่งปัจจุบันมีสมาชิกทั้งหมด ๑๒ ประเทศ ได้แก่ ออสเตรเลีย นิวซีแลนด์ แคนาดา เม็กซิโก ชิลี เปรู ญี่ปุ่น บรูไน มาเลเซีย สิงคโปร์ เวียดนาม และสหรัฐ นอกจากนี้ นายทรัมป์ยังกล่าวถึงการลงโทษจีนโดยจะขึ้นกำแพงภาษีสินค้านำเข้าจากจีนให้สูงถึงร้อยละ ๔๕ หากจีนไม่ยอมเปลี่ยนแปลงนโยบายการค้าในปัจจุบันซึ่งสหรัฐมองว่าจีนเอาเปรียบ รวมทั้งจะลงโทษบริษัทสัญชาติอเมริกันที่ปลดคนอเมริกันออกจากงานแล้วโยกย้ายโรงงานไปตั้งอยู่ในต่างประเทศแล้วส่งสินค้ากลับเข้ามายังสหรัฐโดยจะเรียกเก็บภาษีบริษัทเหล่านี้ถึงร้อยละ ๓๕ ในขณะที่การจ้างงาน นายทรัมป์ให้คำมั่นที่จะเร่งทำงานกับสภาคองเกรสภายใน ๑๐๐ วันแรกหลังเข้ารับตำแหน่งเพื่อดำเนินมาตรการให้เกิดการจ้างงานภายในประเทศให้ได้อย่างน้อย ๒๕ ล้านตำแหน่งโดยเฉพาะผ่านทางมาตรการทางภาษี รวมถึงจะบังคับใช้แผนขับเคลื่อนเศรษฐกิจเพื่อให้เศรษฐกิจของสหรัฐเติบโตให้ได้ร้อยละ ๔ ต่อปี

 ในด้านนโยบายเกี่ยวกับคนเข้าเมืองหรือผู้อพยพซึ่งมีการพูดถึงเรื่องนี้กันมากว่าเป็นนโยบายเหยียดผิวและเป็นการสร้างความเกลียดชังและแบ่งแยก นายทรัมป์ยังคงดูเหมือนจะยังชัดเจนที่จะเนรเทศผู้เข้าเมืองผิดกฎหมายและมีประวัติอาชญากรรมออกนอกประเทศ รวมทั้งจำคุกผู้ที่ยังแอบลักลอบเข้ามายังสหรัฐ ซึ่งอาจมีถึง ๓ ล้านคน นอกเหนือจากนี้ ยังมีมาตรการที่จะหยุดการให้วีซ่าแก่ผู้ที่จะเดินทางเข้าสหรัฐหากไม่ได้ผ่านการตรวจคัดกรองอย่างละเอียด ในส่วนความสัมพันธ์กับต่างประเทศนั้น นายทรัมป์กล่าวว่าจะทบทวนพันธกรณีที่สหรัฐมีในกรอบนาโต้ (NATO) ซึ่งน่าจะหมายถึงภาระค่าใช้จ่ายของสหรัฐที่มีต่อนาโต้ และจะถอนกำลังทหารออกจากทวีปยุโรปและเอเชียโดยเฉพาะญี่ปุ่นและเกาหลีใต้หากพันธมิตรของสหรัฐเหล่านี้ไม่ยอมออกเงินมากขึ้นเพื่อแลกกับการที่สหรัฐได้เข้ามาให้ความคุ้มครองแก่ประเทศเหล่านี้ นอกจากนี้ เขายังคิดที่จะถล่มฐานที่มั่นของไอเอสในอิรักและซีเรียด้วย

ในส่วนท่าทีของประเทศในอาเซียนนั้น ประธานาธิบดีฟิลิปปินส์นายโรดริโก โรอา ดูแตร์เต (Rodrigo Roa Duterte) ซึ่งเข้ารับตำแหน่งประธานาธิบดีเมื่อช่วงกลางปี พ.ศ. ๒๕๕๙ (ค.ศ. ๒๐๑๖) ซึ่งที่ผ่านมา ดูเหมือนว่าความสัมพันธ์ระหว่างสหรัฐกับฟิลิปปินส์จะไม่ดีนักเพราะนายดูแตร์เตเคยออกมาพูดด่าประธานาธิบดีโอบามาด้วยถ้อยคำที่รุนแรงมากหลังจากที่ประธานาธิบดีโอบามาออกมาวิพากษ์วิจารณ์นโยบายของดูแตร์เตในการทำสงครามต่อต้านยาเสพติดในประเทศแล้วมีการละเมิดสิทธิมนุษยชน และต่อมายังดูทีท่าว่าฟิลิปปินส์จะไปเชื่อมสัมพันธไมตรีกับจีนมากขึ้นและพยายามจะมีอิสระจากอิทธิพลสหรัฐ นอกจากนี้ นายดูแตร์เตยังเคยประกาศเมื่อช่วงต้นเดือนตุลาคมที่ผ่านมาว่าจะไม่มีการฝึกซ้อมรบระหว่างสหรัฐและฟิลิปปินส์อีกในอนาคต แต่อย่างไรก็ตาม ภายหลังดูเหมือนว่าท่าทีของนายดูแตร์เตจะอ่อนลงอย่างเช่นการออกมาขอโทษประธานาธิบดีโอบามาและพูดแก้เกี้ยวว่าเขาหมายถึงจะไม่มีการซ้อมรบในปีถัดไปเท่านั้น ซึ่งต่อมารัฐมนตรีกลาโหมฟิลิปปินส์ได้ออกมาพูดว่านายดิแตร์เตเห็นชอบที่จะให้มีการฝึกทางทหารระหว่าง สองประเทศต่อไป จนกระทั่งเมื่อนายทรัมป์ได้รับเลือกตั้งเป็นประธานาธิบดีสหรัฐคนใหม่ ก็ดูเหมือนท่าทีของดูแตร์เตจะบวกบวกต่อนายทรัมป์และสหรัฐโดยเขากล่าวแสดงความยินดีกับนายทรัมป์และว่าฟิลิปปินส์ต้องการหยุดทะเลาะกับสหรัฐเนื่องจากนายทรัมป์ได้รับชัยชนะในการเลือกตั้ง รวมทั้งต้องการจะสร้างสัมพันธภาพครั้งใหม่กับนายทรัมป์ พร้อมกับพูดอีกว่าเขาและนายทรัมป์นั้นมีบุคลิกที่คล้ายคลึงกัน

ในส่วนประเทศไทยนั้น เมื่อสัปดาห์ที่ผ่านมา (๑๐ พฤศจิกายน ๒๕๕๙) ได้มีการประชุมทูตและกงสุลใหญ่ของไทยจากทั่วโลกโดยมีพลเอกประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) เป็นประธาน ซึ่งนายกรัฐมนตรีได้กล่าวว่า “โลกมีการเปลี่ยนแปลงทุกวัน แม้แต่การเลือกตั้งประธานาธิบดีคนใหม่ของสหรัฐ เราจึงต้องตั้งหลักและเตรียมตัวเองให้พร้อมและถูกต้องทุกประเด็น ทั้งด้านความมั่นคง เศรษฐกิจ และสังคม จึงอย่าเพิ่งไปเรียกร้องอะไรจากใครมากนัก แต่หากเราเตรียมตัวพร้อม เราก็จะคุยกับใครได้ทุกเรื่อง ซึ่งวันนี้เราก็ได้เตรียมตัวมาพร้อมมากพอสมควรแล้ว” และได้กล่าวถึงผลการเลือกตั้งประธานาธิบดีสหรัฐว่ายินดีกับนายทรัมป์ และไม่ว่าใครจะเป็นประธานาธิบดีก็ต้องยอมรับการตัดสินใจของประชาชนซึ่งประเทศไทยเป็นมิตรกับสหรัฐมากกว่า ๑๘๓ ปี ดังนั้น ไม่ว่าใครจะมาเป็นรัฐบาล ประเทศไทยก็ต้องดำเนินนโยบายตามเดิม คือ นโยบายต่างประเทศที่ “สมดุล” เนื่องจากประเทศไทยอยู่ตรงกลางของอาเซียนและจะต้องทำให้ประเทศไทยได้รับประโยชน์สูงสุด ดังนั้น ดูเหมือนว่าจะเป็นท่าทีแบบนักการทูตสักหน่อยคือยังคงค่อนข้างระมัดระวังตัวซึ่งก็น่าจะดีต่อสถานการณ์ในขณะนี้เนื่องจากไทยเองก็เป็นมิตรกับจีนและการปรับตัวหรือเตรียมตัวให้พร้อมที่ตัวเราเองคือที่ประเทศไทยก็น่าจะเป็นประโยชน์ต่อไทยเรามากกว่าเพราะเมื่อสังคมโลกเปลี่ยนไป ถ้าเราไม่ปรับเปลี่ยนก็จะอยู่รอดได้ยาก

 สำหรับผลกระทบต่อไทยนั้น มีการวิเคราะห์กันในหลายเรื่อง เช่น ด้านความมั่นคง สหรัฐอเมริกาภายใต้การบริหารของนายทรัมป์คงจะไม่ได้ให้ความสำคัญกับภูมิภาคอาเซียนมากนักเมื่อเทียบกับภูมิภาคตะวันออกกลางหรือเอเชียในส่วนอื่นซึ่งกระทบต่อสหรัฐมากกว่า แต่กระนั้น เมื่อพิจารณาเรื่องค่าใช้จ่ายของสหรัฐในภูมิภาคที่อาจมองว่าแบกรับอยู่ก็อาจจะมีการเปลี่ยนแปลงซึ่งยังยากที่จะคาดเดาว่าจะออกมาในรูปแบบหรือมาตรการใด เช่น กรณีคาบสมุทรเกาหลี นอกจากนี้ นายทรัมป์คงจะไม่ถึงขนาดละเลยไม่มองถึงผลประโยชน์ที่สหรัฐจะได้รับจากอาเซียนเสียทีเดียวโดยเฉพาะด้านเศรษฐกิจ การค้าการลงทุน หรือแม้ในด้านความมั่นคงที่เชื่อว่าสหรัฐจะยังคงพยายามถ่วงดุลจีนอยู่เพียงแต่วิธีการของนายทรัมป์กับพรรคเดโมแครตอาจต่างกัน ส่วนประเด็นเรื่องสิทธิมนุษยชนของอาเซียน อาจจะไม่ได้นำมาเป็นข้อต่อรองหรือเกมส์การเมืองระหว่างประเทศมากเท่ากับนโยบายของฝั่งพรรคเดโมแครต

ในประเด็นด้านเศรษฐกิจที่มีการพูดกันส่วนหนึ่งคือนโยบายที่นายทรัมพ์จะพยายามดึงเอาธุรกิจหรืออุตสาหกรรมของสหรัฐที่ลงทุนหรือ outsource อยู่ในเอเชีย เช่น ในฟิลิปปินส์หรืออินเดียกลับไปยังสหรัฐเพื่อสร้างงานให้กับคนอเมริกัน แต่ถึงกระนั้นก็อาจจะไม่ใช่เรื่องง่ายนักเนื่องจากการดึงธุรกิจกลับไปสร้างงานให้กับคนอเมริกันจะมีต้นทุนซึ่งนักธุรกิจคงไม่ต้องการและย่อมกระทบต่อต้นทุนการผลิตของเขาในอนาคตด้วยหรือนโยบายด้านภาษีสินค้าที่อาจเพิ่มขึ้นมากหากเป็นสินค้าที่บริษัทอเมริกันผลิตในตลาดนอกประเทศแล้วนำเข้ามาจำหน่ายในสหรัฐโดยเฉพาะสินค้าจากจีนก็อาจเกิดการตอบโต้จากคู่ค้าก็เป็นได้

สำหรับไทยเห็นว่าเราต้องปรับตัวโดยเฉพาะด้านเศรษฐกิจการค้าเนื่องจากนายทรัมป์ต้องการฟื้นฟูสภาพเศรษฐกิจของสหรัฐโดยเฉพาะคำมั่นที่นายทรัมป์กล่าวถึงการว่างงานในประเทศซึ่งคนอเมริกันรู้สึกว่าเกิดจากข้อตกลงการค้าเสรีและการที่จะต้องปกป้องผลประโยชน์ของสหรัฐที่เกิดจากความตกลงการค้าเสรีที่มีอยู่เพราะนายทรัมป์มองว่าทำให้สหรัฐเสียเปรียบและอาจนำมาสู่การกดดันประเทศคู่ค้าของสหรัฐมากขึ้น เช่น การตั้งกำแพงภาษีหรือตั้งเงื่อนไขเกี่ยวกับคุณภาพของสินค้าที่จะส่งออกไปยังสหรัฐ เอกชนไทยจึงต้องเตรียมตัวในเรื่องนี้ ส่วนการเจรจาความตกลงหุ้นส่วนทางเศรษฐกิจภาคพื้นแปซิฟิกหรือ TPP นั้นอาจจะยุติลงเนื่องจากนายทรัมป์ได้ประกาศตั้งแต่ช่วงหาเสียงแล้วว่าเขาไม่ต้องการความตกลง TPP และล่าสุดมีรายงานว่าสหรัฐภายใต้รัฐบาลโอบามาจะยังไม่ให้สัตยาบันต่อความตกลงฉบับนี้ซึ่งมีการวิเคราะห์กันว่าการที่สหรัฐโดดออกจาก TPP นั้นเหมือนการฆ่าตัวตายเพราะที่ผ่านมานโยบายของโอบามาต้องการให้สหรัฐเข้ามามีบทบาทในภูมิภาคเอเชียผ่านทางนโยบาย TPP และถือว่าสหรัฐเสียเครดิตอย่างมาก แต่สำหรับไทยเราเองนั้นเห็นว่าการล้มลงของ TPP เพราะผู้นำใหม่ของสหรัฐไม่น่าจะเอาแล้วนั้น น่าจะเป็นผลดีต่อไทยมากกว่าจะเป็นผลเสียเพราะไทยไม่ได้เข้าร่วม TPP และที่ผ่านมาทำให้เกิดความกังวลแก่นักธุรกิจนักลงทุนว่าไทยจะเสียเปรียบเพื่อนบ้านในอาเซียนที่เป็นสมาชิก TPP คือเวียดนาม สิงคโปร์ มาเลเซีย อย่างเช่นก่อนหน้านี้ประเทศในอาเซียนที่เข้าเป็นสมาชิก TPP จะได้รับประโยชน์จาก TPP จากเม็ดเงินลงทุนที่ไหลเข้าและการย้ายฐานการผลิตไปยังประเทศดังกล่าว รวมถึงภาษีสินค้าและบริการที่ลดลง แต่สุดท้ายเมื่อ TPP ไปต่อไม่ได้ ก็ถือว่าไทยไม่น่าจะเสียหายอะไรมากนัก

ส่วนบทบาทของสหรัฐในกรอบเวทีพหุภาคีอื่น ๆ นั้น เห็นว่าน่าจะอ่อนลงด้วย อย่างเช่นอาเซียนเองก็เป็นเวทีพหุภาคีซึ่งเพิ่งเป็นประชาคมอาเซียนไปเมื่อปลายปีที่แล้ว ทั้งนี้ เพราะนายทรัมป์มองว่ากรอบพหุภาคีทำให้สหรัฐเสียประโยชน์มากกว่าการเจรจาหรือความร่วมมือในกรอบทวิภาคี ดังนั้น ความสัมพันธ์ในกรอบอาเซียนระหว่างโอบามากับทรัมป์จึงน่าจะเปลี่ยนไป

สำหรับท่าทีของสิงคโปร์ซึ่งเป็นสมาชิกของ TPP และถือเป็นหนึ่งในสมาชิกเริ่มต้นของความตกลงฉบับนี้นั้น แม้ท่าทีของนายกรัฐมนตรีลี เซียนลุง (Lee Hsien Loong) ซึ่งดูเหมือนจะยินดีต่อนายทรัมป์โดยเขากล่าวว่าประชาชนชาวสหรัฐย่อมเลือกผู้ที่จะเป็นตัวแทนที่ดีที่สุดของตนและสิงคโปร์จะยังคงทำงานร่วมกับสหรัฐอย่างต่อเนื่องเพื่อสร้างเสริมสัมพันธภาพที่แข็งแกร่ง แต่เมื่อพิจารณาจริง ๆ แล้ว สิงคโปร์น่าจะผิดหวังมากกว่าโดยเฉพาะอย่างยิ่งเกี่ยวกับความตกลง TPP ที่นายทรัมป์อาจจะไม่ดำเนินการต่อจากรัฐบาลโอบามา ซึ่งประเทศสมาชิกอีก ๑๑ ประเทศได้ใช้เวลาเจรจากันมาหลายปี โดยไม่น่าจะผ่านการให้สัตยาบันจากสหรัฐก่อนที่นายทรัมป์จะเข้ารับตำแหน่งผู้นำในเดือนมกราคม แต่ทั้งนี้ นายกรัฐมนตรีลี เซียนลุง อาจจะยังมีความหวังอะไรบ้างเพราะในช่วงสัปดาห์หน้า ผู้นำชาติเอเปค (APEC) จะมีการพบกันในการประชุมที่เปรูซึ่งคาดว่าประธานาธิบดีโอบามาและชาติที่เข้าร่วม TPP จะได้หารือถึงอนาคตของ TPP ดังนั้น ภาครัฐและเอกชนไทยก็ควรต้องติดตามสถานการณ์ในเรื่องนี้ด้วย

ในส่วนการค้าของไทยซึ่งส่งออกไปสหรัฐในปัจจุบันมีประมาณร้อยละ ๑๐ นั้น เชื่อว่าสหรัฐจะดำเนินมาตรการกีดกันสินค้าจากต่างประเทศมากขึ้นซึ่งจะส่งผลต่อไทยทำให้เราจะต้องปรับนโยบายมุ่งตลาดไปสู่ภูมิภาคเอเชียมากขึ้นและกระตุ้นการบริโภคภายในประเทศ ขณะเดียวกันนโยบายของนายทรัมป์ที่ต้องการให้บริษัทสัญชาติอเมริกันลงทุนสร้างงานในประเทศสหรัฐให้มากขึ้นก็อาจทำให้การลงทุนของสหรัฐในอาเซียนและไทยชะลอตัวลง ในขณะที่การค้ากับจีนซึ่งขณะนี้เป็นคู่ค้าอันดับต้น ๆ กับอาเซียนจะทวีความสำคัญมากขึ้นเนื่องจากจีนเองก็จะถูกกดดันสินค้านำเข้าไปยังสหรัฐเช่นกัน นอกจากนี้ การลงทุนของจีนในอาเซียนน่าจะมีแนวโน้มในเชิงบวกซึ่งปัจจุบันจีนยังตามหลังสหรัฐในภูมิภาคอาเซียนในเรื่องนี้ ส่วนญี่ปุ่นซึ่งเป็นคู่ค้าและ นักลงทุนอันดับสองของอาเซียนก็น่าเอื้อประโยชน์ต่อการพัฒนาเศรษฐกิจของอาเซียนได้เพิ่มมากขึ้น และสุดท้ายในแง่มุมเกี่ยวกับประเด็นสิทธิมนุษยชนเห็นว่าน่าจะมีแนวโน้มที่อ่อนตัวลงคือสหรัฐอาจไม่ได้เพ่งเล็งในประเด็นนี้ต่อไทยและอาเซียนมากนักหรือมากเท่ากับนโยบายของประธานาธิบดีโอบามาแต่ที่ผ่านมาเราก็พยายามแก้ไขมามากแล้วซึ่งก็คงไม่ถูกกดดันในเรื่องนี้จากสหรัฐเท่าใดนัก

โดยสรุป มีนักวิเคราะห์หลายท่านเห็นว่าสหรัฐน่าจะดำเนินนโยบายในลักษณะโดดเดี่ยวตัวเองและหันกลับไปสู่ภายในสังคมสหรัฐมากขึ้น (isolationist and protectionist) แต่ผมเห็นว่าหลายประเด็นที่ผู้นำใหม่ของสหรัฐแถลงหรือประกาศออกมานั้นน่าจะยิ่งทำให้สหรัฐเข้ามาเกี่ยวข้องกับประชาคมโลกมากขึ้น คือการกลับเข้าสู่ภายในสหรัฐจะสะท้อนกลับออกมาสู่ผลกระทบภายนอกคือยิ่งพัวพันกับสังคมโลกมากขึ้น นอกจากนี้ ยังมีบางท่านที่เห็นว่านโยบายที่นายทรัมป์หาเสียงนั้น หากนโยบายใดเขาทำไม่ได้ เขาก็อาจจะทำออกมาในเชิงสัญลักษณ์คือคล้าย ๆ จะบอกว่านายทรัมป์จะหาทางเลี่ยงโดยทำเป็นพิธีหรือไม่เช่นนั้นก็อาจจะไปทำนโยบายใหม่ไปเลยเพราะเขาเป็นประชานิยม คือทำอันนี้ไม่ได้ ก็ไปทำอันใหม่ แต่ผมเห็นต่างออกไปโดยมองว่าหากนายทรัมป์ทำนโยบายใดไม่ได้ตามที่ประกาศไว้แล้วกลับไปทำแบบพอเป็นพิธีหรือเชิงสัญลักษณ์หรือไปเริ่มทำ นโยบายอื่นใหม่ ก็เท่ากับนายทรัมป์กำลังฆ่าตัวตายเพราะคนที่ต่อต้านหรือไม่ค่อยพอใจเขาก็น่าจะมีอยู่แล้วแล้วยังไปทำให้คนที่สนับสนุนเขาตอนหาเสียงกลับมาไม่ชอบเขาไปด้วย ยิ่งเท่ากับเป็นการเปิดศึกสองด้านซึ่งไม่น่าจะเป็นอย่างที่บางท่านให้ความเห็นไว้ แต่ทั้งนี้ทั้งนั้น ก็ยังอาจคาดเดาได้ไม่ง่ายนักว่านายทรัมป์จะทำตามที่เขาประกาศไว้อย่างไรอย่างที่นายทรัมป์เองพูดว่าเขาต้องการเป็นคนที่คาดเดาไม่ได้ (I want to be unpredictable) ดังนั้น สิ่งที่เราน่าจะทำได้ในวันนี้ดีที่สุดคือข้อมูลครับสำคัญที่สุด ต้องติดตามข้อมูลให้ทันและนำมาช่วยกันวิเคราะห์ทั้งรัฐบาลและเอกชน และไม่ใช่แต่รู้เฉพาะสหรัฐเท่านั้น แต่จะต้องรู้ท่าทีของประเทศอื่นด้วยว่าเขาจะทำอะไรกันต่อไปบ้าง เหมือนวิเคราะห์เกมส์ฟุตบอล เราคงจะไม่วิเคราะห์เฉพาะแต่ตัวนักเตะ ตัวหลักของทีมเท่านั้น แต่คงต้องวิเคราะห์ทุกคนในทีมคู่แข่งว่ามีจุดอ่อนจุดแข็งอย่างไร ดังภาษิตที่ว่ารู้เขารู้เรา รบร้อยครั้งชนะร้อยครั้ง ก็คงจะไม่ผิด

\_\_\_\_\_\_\_\_\_\_\_\_\_\_\_

**เอกสารอ้างอิง**

Munir Majid. ‘Adjusting to President Trump’. Bangkok Post.

 http://www.bangkokpost.com/opinion/opinion/1134761/adjusting-to-president-trump,

 accessed 14 November 2016.

‘Singapore disappointed TPP is unlikely to be passed under Donald Trump: PM Lee’.

 The Straits Times. http://www.straitstimes.com/asia/se-asia/singapore-disappointed-tpp-is-

 unlikely-to-be-passed-under-donald-trump-pm-lee, accessed 15 November 2016.

‘The Democratic Donkey and the Republican Elephant’.

 www.factmonster.com/ipka/A0881985.html, accessed 15 November 2016.

“United States presidential inauguration”. Wikipedia.

 <https://en.wikipedia.org/wiki/United_States_presidential_inauguration>, accessed

 14 November 2016.

'We both like to swear': Duterte makes peace with US, Trump”. CNN.

 http://edition.cnn.com/2016/11/10/asia/duterte-trump-military-exercises/index.html,

 accessed 11 November 2016.

“กอบศักดิ์ชี้ไทยดูดีหลังทรัมป์ล้ม TPP”. <http://money.sanook.com/437093/>, accessed

 14 November 2016.

“ประวัติความสัมพันธ์ไทย – สหรัฐ: จากสนธิสัญญาไมตรีและการพาณิชย์ถึงสงครามโลกครั้งที่ ๒”.

 กรมอเมริกาและแปซิฟิกใต้ กระทรวงการต่างประเทศ.

 http://uswatch.mfa.go.th/uswatch/th/relationship/history/, accessed 14 November 2016.

“ผอ.ศูนย์อาเซียนศึกษาชี้ทรัมป์ยกเลิก TPP เหมือนฆ่าตัวตาย”. สำนักข่าวอิศรา (๑๔ พฤศจิกายน ๒๕๕๙).

 [http://www.isranews.org/](http://www.isranews.org/%E0%B9%80%E0%B8%A3%E0%B8%B7%E0%B9%88%E0%B8%AD%E0%B8%87%E0%B9%80%E0%B8%94%E0%B9%88%E0%B8%99-%E0%B8%AA%E0%B8%B3%E0%B8%99%E0%B8%B1%E0%B8%81%E0%B8%82%E0%B9%88%E0%B8%B2%E0%B8%A7%E0%B8%AD%E0%B8%B4%E0%B8%A8%E0%B8%A3%E0%B8%B2/item/51689-tpp-51689.html), accessed 14 November 2016.

“รอบโลก : ตามรอยเสด็จเยือนสหรัฐอเมริกา เมื่อปี พ.ศ. ๒๕๐๓”. โพสต์ทูเดย์ (19 ตุลาคม 2559).

 www.posttoday.com/world/news/460946, accessed 14 November 2016.

“สั่งทูตปรับทัพรับมือ ‘ทรัมป์’”. โพสต์ทูเดย์. www.posttoday.com/politic/464687, accessed

 11 November 2016.

\_\_\_\_\_\_\_\_\_\_\_\_\_